KOMMISSIONENS UDTALELSE om et uforholdsmæssigt stort underskud i Ungarn - Anvendelse af artikel 104, stk. 5, i traktaten om oprettelse af Det Europæiske Fællesskab

BEGRUNDELSE

Den 7. april 2004 offentliggjorde Kommissionen sine økonomiske forårsprognoser [1]. Ifølge disse prognoser, der byggede på de tal, som Ungarn havde indberettet i marts 2004, faldt det offentlige underskud i Ungarn fra 9,3 % af BNP i 2002 til 5,9 % af BNP i 2003 (primært som følge af bortfaldet af engangsvirkninger, som bidrog til stigningen i underskuddet i 2002 med omkring 3 % af BNP) og overskred dermed traktatens referenceværdi på 3 % af BNP.

[1] Kommissionens prognoser fra foråret 2004 findes på følgende websted: http://europa.eu.int/comm/economy_finance/ publications/european_economy/2004/ee204en.pdf

På denne baggrund indledte Kommissionen proceduren i forbindelse med uforholdsmæssigt store underskud over for Ungarn den 12. maj 2004 med vedtagelse af en rapport i henhold til traktatens artikel 104, stk. 3 [2]. Den 14. maj 2004 modtog Kommissionen Ungarns konvergensprogram, som bekræftede, at det offentlige underskud udgjorde 5,9 % af BNP i 2003.

[2] Rapporten foreligger i sin fulde ordlyd på følgende websted: http://europa.eu.int/comm/economy_finance/ about/activities/sgp/country/edp/edprep2004_nl.pdf

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten [3]. De lande, der tiltrådte EU den 1. maj 2004, er medlemsstater med dispensation og skal undgå uforholdsmæssigt store underskud, men de kan ikke pålægges sanktionerne i artikel 104, stk. 9 og 11.

[3] EFT L 209 af 2.8.1997.

Kommissionens rapport i henhold til traktatens artikel 104, stk. 3, konkluderede, at underskuddets overskridelse af traktatens referenceværdi på 3 % af BNP i 2003 hverken var en følge af usædvanlige begivenheder, som de ungarske myndigheder ikke selv var herre over, eller resultatet af et alvorligt økonomisk tilbageslag i stabilitets- og vækstpagtens forstand, eftersom den reale BNP-vækst udgjorde 2,9 % i 2003. Om udviklingen i 2004 konkluderede rapporten, at det offentlige underskud sandsynligvis ville falde, men holde sig over 3 % af BNP. Mere præcist forventes det offentlige underskud ifølge Kommissionens prognoser fra foråret 2004 at udgøre 4,9 % af BNP i 2004, hvilket er højere end det underskud på 4,6 % af BNP, som de ungarske myndigheder havde beregnet sig frem til i konvergensprogrammet. Med udgangspunkt i Kommissionens prognoser fra foråret 2004 konkluderede Kommissionens rapport desuden, at den offentlige gæld som andel af BNP, der udgjorde 59 % af BNP i 2003, ville holde sig lige under traktatens referenceværdi på 60 % i 2004, nemlig på omkring 59 %, ganske i overensstemmelse med de ungarske myndigheders egne fremskrivninger i konvergensprogrammet.

Det hedder i traktatens artikel 104, stk. 4, at "det i artikel 114 omhandlede udvalg [dvs. Det Økonomiske og Finansielle Udvalg] afgiver udtalelse om Kommissionens rapport". Udvalget afgav sin udtalelse den 24. maj 2004, hvori det tilsluttede sig Kommissionens vurdering. Det Økonomiske og Finansielle Udvalg konkluderede især, at budgetsituationen i Ungarn var af en sådan karakter, at der forelå et uforholdsmæssigt stort underskud i henhold til det første af de to kriterier i artikel 104, stk. 2. Selv hvis der blev taget hensyn til andre relevante faktorer, herunder især den mellemfristede budgetstilling og den offentlige investeringskvote, ændrede dette ikke vurderingen baseret på disse kriterier. Udvalget fandt det også sandsynligt, at det offentlige underskud igen ville overskride traktatens referenceværdi i 2004, og at den offentlige bruttogæld ville forblive under traktatens referenceværdi på 60 % af BNP i 2004.

Kommissionen, der har undersøgt de relevante faktorer, der tages hensyn til i dens rapport, og som henviser til Det Økonomiske og Finansielle Udvalgs udtalelse, finder, at der foreligger et uforholdsmæssigt stort underskud i Ungarn. Kommissionen afgiver hermed sin udtalelse, som den vedtog den 24. juni 2004, til Rådet i overensstemmelse med traktatens artikel 104, stk. 5. Kommissionen henstiller, at Rådet træffer afgørelse i overensstemmelse hermed i henhold til artikel 104, stk. 6. Herudover forelægger Kommissionen Rådet en henstilling med henblik på Rådets henstilling, der skal rettes til Ungarn med henblik på at bringe situationen med et uforholdsmæssigt stort underskud til ophør, jf. traktatens artikel 104, stk. 7.

KOMMISSIONENS UDTALELSE om et uforholdsmæssigt stort underskud i Ungarn - Anvendelse af artikel 104, stk. 5, i traktaten om oprettelse af Det Europæiske Fællesskab

GENERELLE BETRAGTNINGER

Ifølge traktatens artikel 104 skal medlemsstaterne undgå uforholdsmæssigt store offentlige underskud. Det gælder også for medlemsstater med dispensation, herunder alle de lande, der blev optaget i EU den 1. maj 2004. Afgørelser om, hvorvidt der foreligger et uforholdsmæssigt stort underskud, reguleres af proceduren i forbindelse med uforholdsmæssigt store underskud, der er specificeret i traktatens artikel 104 og Rådets forordning (EF) nr. 1467/97, der indgår som led i stabilitets- og vækstpagten [4].

[4] EFT L 209 af 2.8.1997.

Det er fastsat i traktatens artikel 104, stk. 2, at Kommissionen skal overvåge udviklingen i medlemsstaternes budgetsituation og i deres offentlige gæld med henblik på at identificere alvorlige fejl. Kommissionen skal navnlig undersøge, om budgetdisciplinen overholdes på grundlag af to kriterier. Det ene er forholdet mellem det forventede eller faktiske offentlige underskud og bruttonationalproduktet (BNP), og det andet er forholdet mellem den offentlige gæld og BNP. De statistiske data vedrørende disse variabler tilvejebringes af Kommissionen på grundlag af indberetninger fra medlemsstaterne.

I henhold til traktatens artikel 104, stk. 3, skal Kommissionen udarbejde en rapport, hvis en medlemsstat ikke opfylder kravene i forbindelse med et af eller begge kriterierne i artikel 104, stk. 2, eller hvis den, selv om kravene efter disse kriterier er opfyldt, er af den opfattelse, at der er risiko for et uforholdsmæssigt stort underskud i en medlemsstat. I Kommissionens rapport tages der også hensyn til, om det offentlige underskud overstiger de offentlige investeringsudgifter, samt til alle andre relevante forhold, herunder medlemsstatens økonomiske og budgetmæssige situation på mellemlang sigt, jf. traktatens artikel 104, stk. 3. Med udgangspunkt i sine økonomiske prognoser fra foråret 2004, som tog hensyn til de tal, som Ungarn havde indberettet i marts 2004, vedtog Kommissionen en sådan rapport vedrørende Ungarn den 12. maj 2004.

Derefter, og i overensstemmelse med artikel 104, stk. 4, afgav Det Økonomiske og Finansielle Udvalg en udtalelse om Kommissionens rapport den 24. maj 2004.

Traktatens artikel 104, stk. 5, fastsætter, at Kommissionen skal afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. For at nå frem til en konklusion om, hvorvidt der er eller kan opstå et uforholdsmæssigt stort underskud, mener Kommissionen, at der bør tages hensyn til i) resultaterne i dens egen rapport og ii) Det Økonomiske og Finansielle Udvalgs udtalelse om Kommissionens rapport. På grundlag af disse elementer har Kommissionen anstillet en række betragtninger vedrørende Ungarn.

BETRAGTNINGER VEDRØRENDE UNGARN

1. Det offentlige underskud i Ungarn udgjorde 5,9 % af BNP i 2003 og lå dermed et godt stykke over traktatens referenceværdi på 3 % af BNP. Det faldt i forhold til underskuddet i 2002 (9,3 % af BNP), selv om dette primært skyldtes, at de faktorer, der havde indflydelse på underskuddet i 2002, ikke længere gjorde sig gældende.

2. Underskuddets overskridelse af referenceværdien på 3 % af BNP i 2003 skyldtes ikke usædvanlige begivenheder uden for de ungarske myndigheders kontrol eller et alvorligt økonomisk tilbageslag i stabilitets- og vækstpagtens forstand. I 2003 udgjorde den reale BNP-vækst 2,9 %.

3. Det offentlige underskud i 2003 blev 1,4 procentpoint af BNP højere end planlagt i oktober 2002, hvor budgettet for 2003 blev fremlagt. 2003-underskuddets afvigelse fra de oprindelige budgetplaner kan tilskrives en overskridelse i de offentlige udgifter. Denne overskridelse skyldtes primært i) større stigninger i de sociale ydelser end forventet, ii) en kraftig stigning i diverse tilskud, især boligtilskud og tilskud til receptpligtig medicin, og iii) større rentebetalinger end forventet.

4. De offentlige bruttoinvesteringer i 2003 udgjorde 3,1 % af BNP, mens det offentlige underskud udgjorde 5,9 % af BNP.

5. Det offentlige underskud vil sandsynligvis også overskride traktatens referenceværdi i 2004. Mere præcist forventes det offentlige underskud ifølge Kommissionens prognoser fra foråret 2004 at udgøre 4,9 % af BNP i 2004, hvilket er højere end de 4,6 % af BNP, som de ungarske myndigheder beregnede sig frem til i konvergensprogrammet fra maj 2004.

6. På basis af Kommissionens prognose fra foråret 2004 konkluderede Kommissionens rapport desuden, at gældskvoten, som nåede op på 59 % af BNP i 2003, vil holde sig lige under traktatens referenceværdi på 60 % i 2004, nemlig på omkring 59 %, ganske i overensstemmelse med de ungarske myndigheders egne fremskrivninger i konvergensprogrammet.

KONKLUSION

Overvågningen af budgetsituationen i Ungarn og specielt undersøgelsen af, om kriterierne i artikel 104, stk. 2, er opfyldt, har foranlediget Kommissionen til at udarbejde en rapport i overensstemmelse med traktatens artikel 104, stk. 3. Efter at have undersøgt de relevante faktorer, der tages hensyn til i denne rapport, og under henvisning til Det Økonomiske og Finansielle Udvalgs udtalelse finder Kommissionen, at der er et uforholdsmæssigt stort underskud i Ungarn.